## Mazón: “Convertirem tots els hospitals públics de la Comunitat en universitaris i augmentarem un 15 % les places del grau de Medicina”

*** Destaca la prioritat del Consell amb la sanitat pública i la “millora de la qualitat assistencial dels pacients” i subratlla “la base sòlida” de l’acord aconseguit amb la UA i la UMH “extensible a la resta d’universitats”
* Assenyala que l’increment de l’oferta formativa de professionals sanitaris “tindrà un cost anual per a la Generalitat de 10,5 milions d’euros”
* Anuncia la posada en marxa “d’un espai compartit per a pràctiques universitàries en l’àmbit sanitari” en la província d’Alacant i en tot el nostre territori “que s’estendrà a les noves titulacions”
* Avança la creació del grau d’Infermeria en la UMH, així com un grau interuniversitari i interdisciplinari en Neurociències i la Intel·ligència Artificial entre UA i UMH per a convertir Alacant en centre de referència en la matèria**

**Alacant.**

El president de la Generalitat, Carlos Mazón, ha avançat que l’executiu valencià convertirà “tots els hospitals públics de la Comunitat Valenciana en universitaris”, a més “d’augmentar un 15 % les places del grau de Medicina amb l’objectiu de millorar la qualitat assistencial dels pacients perquè són els verdaders protagonistes”.

Així ho ha assenyalat després de la reunió que ha mantingut amb la rectora de la Universitat d’Alacant (UA), Amparo Navarro, i el rector de la Universitat Miguel Hernández d’Elx (UMH), Juan José Ruiz, en la qual el president els ha presentat un pla per a la millora dels drets formatius dels estudiants del grau de Medicina de la província d’Alacant i de tota la Comunitat Valenciana. En la trobada també ha participat el conseller de Sanitat, Marciano Gómez i el conseller d’educació, Cultura, Universitats i Ocupació, José Antonio Rovira.

Carlos Mazón ha incidit en els punts de col·laboració aconseguits entre la Generalitat amb la UA i la UMH fruit del diàleg “sincer i permanent” amb les universitats, a les quals ha agraït “la seua predisposició i treball”.

“Hui definitivament s’han establit unes bases sòlides per a créixer de manera conjunta, sumatòria, integrada i responsable, per a oferir la millor formació en benefici de la qualitat assistencial dels nostres pacients”, ha remarcat el president.

En referència als acords aconseguits “per a continuar avançant”, Carlos Mazón ha assenyalat que “la Generalitat posa en marxa l’ampliació de les places docents als hospitals públics de la Comunitat de tal manera que treballarem en el que queda de curs perquè tots passen a ser universitaris”.

Així, ha indicat que l’objectiu és ampliar els 13 hospitals universitaris actuals fins als 27 i ha assegurat “que complixen amb totes les capacitats per a ser-ho”.

Carlos Mazón ha explicat que esta mesura “permetrà posar a la disposició de les universitats públiques valencianes un augment del 15 % de les places del grau de Medicina al llarg dels pròxims cursos”, per a la qual cosa es treballarà “individualment amb totes les universitats”. Al respecte, ha remarcat que la implementació d’esta mesura “tindrà un cost anual al final del procés per a la Generalitat de 10,5 milions d’euros”.

**Espai compartit per a pràctiques universitàries en l’àmbit sanitari**

De la mateixa manera, ha ressaltat la intenció de convertir la província d’Alacant “en un espai compartit per a pràctiques universitàries en l’àmbit de la Medicina i d’altres disciplines sanitàries” en la qual “no hi haurà distribucions per hospitals” i que comptarà “amb la supervisió de la Conselleria de Sanitat”. A més, ha indicat que este espai “s’estendrà també a les noves titulacions” i a la resta del nostre territori.

El cap del Consell també ha avançat l’inici del procés per a la creació del grau d’Infermeria des de la Universitat Miguel Hernández, “que també optarà i tindrà, amb la col·laboració de les dos universitats, un espai públic sanitari compartit en tots els hospitals de la província d’Alacant”, ha assenyalat.

**Grau interuniversitari en Neurociències i Intel·ligència artificial**

Carlos Mazón ha explicat que la intenció del Consell “és avançar en mitjà termini en les primeres experiències de graus compartits per les dos universitats”. Per a fer-ho, ha assegurat que es posarà en marxa “un grau interuniversitari i interdisciplinari en l’àmbit de les neurociències i la intel·ligència artificial” aprofitant l’experiència de les dos universitats amb la finalitat de consolidar Alacant com a hub tecnològic i formatiu de referència internacional.

Fecha: 13/01/2025